Der er godt gang i aktiviteterne ved Lille Vildmosecentret. Centret er omfattet af regeringes såkaldte sommerpakke, der gør, at gæster kan komme på besøg for halv pris. - Der er lige pludselig kommet lys for enden af tunnelen, siger Michael Tams Engberg. Han er naturvejleder ved Lille Vildmosecentret, og han havde ikke forventet de mange gæster for bare et par måneder siden. - Der er ingen tvivl om, at vi har været rigtig hårdt ramt på grund af Coronakrisen, og vi har virkelig været spændt hårdt for. Men nu takket være regeringens sommerpakke med halv pris på entré, kan vi se, at kunderne er begyndt at strømme til. Danske turister og donationer sikrer overlevelse Centeret kan også mærke, at flere danskere holder ferie i Danmark. - Vi får en del dagsturister, og det tænker vi skyldes, at folk bliver hjemme og holder ferie, og så tager på dagsture ud. Og når der er halv pris på entréen, så er man lidt mere motiveret for at tage mere end bare en enkelt dag herude. Det så ellers sort ud under Coronakrisen, men opbakning fra donorer har sikret, at Lille Vildmosecentret overlever. - Det er meget store beløb, vi har tabt. Heldigvis har vi fået mogle støtteordninger, og vi har fået rigtig mange donationer fra vores kunder, som gerne vil støtte os. Og sammenholder man det med, at der nu begynder at komme lidt mere gang i tingene, så tror jeg godt, vi kan holde skindet på næsen, siger Michael Tams Engberg.

Referat:
Turistcenteret ved Lille Vildmose var hårdt presset under coronanedlukningen af Danmark. Men takket være hjælpepakker og donationer fra kunder ser de nu ud til at klare det.